CELEX: 62009TN0073
Language: sk
Date: 2009-02-18 00:00:00
Title: Vec T-73/09: Žaloba podaná 18. februára 2009 – Compagnie de Saint-Gobain/Komisia

1.5.2009   
            
            
               SK
            
            
               Úradný vestník Európskej únie
            
            
               C 102/25
            
         Žaloba podaná 18. februára 2009 – Compagnie de Saint-Gobain/Komisia
   (Vec T-73/09)
   2009/C 102/39
   Jazyk konania: francúzština
   
      Účastníci konania
   
   
      Žalobkyňa: Compagnie de Saint-Gobain (Courbevoie, Francúzsko) (v zastúpení: P. Hubert a E. Durand, advokáti)
   
      Žalovaná: Komisia Európskych spoločenstiev
   
      Návrhy žalobkyne
   
   
               —
            
            
               zrušiť rozhodnutie Európskej komisie K(2008) 6815 v konečnom znení o konaní podľa článku 81 [ES] a článku 53 dohody o EHP (vec COMP/39.125 – autosklo), ako aj dôvody, na ktorých je založený výrok, keďže toto rozhodnutie bolo určené spoločnosti Compagnie de Saint-Gobain, a vyvodiť z toho všetky potrebné dôsledky, pokiaľ ide o výšku pokuty,
            
         
               —
            
            
               subsidiárne, bez ohľadu na to, či Compagnie de Saint-Gobain mohla alebo nemohla byť adresátom tohto rozhodnutia, znížiť pokutu uloženú spoločnostiam patriacim do skupiny Saint-Gobain,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Touto žalobou žalobkyňa navrhuje čiastočné zrušenie rozhodnutia Komisie K(2008) 6815 v konečnom znení z 12. novembra 2008 vo veci COMP/39.125 – autosklo, ktorým Komisia konštatovala, že určité podniky porušili článok 81 ods. 1 ES a článok 53 ods. 1 Dohody o európskom hospodárskom priestore tým, že si rozdelili zmluvy o dodávke autoskiel a zosúladili svoje cenové politiky a stratégie zásobovania na európskom trhu autoskiel.
   Na podporu svojej žaloby žalobkyňa uvádza štyri žalobné dôvody založené na:
   
               —
            
            
               porušení článku 23 ods. 2 nariadenia č. 1/2003 (1) a zásady osobnosti trestov, keďže Compagnie de Saint-Gobain bola adresátom napadnutého rozhodnutia ako materská spoločnosť spoločnosti Saint-Gobain Glass France SA bez toho, aby sa osobne a priamo zúčastnila na porušení,
            
         
               —
            
            
               nedostatku odôvodnenia, porušení článku 23 ods. 2 nariadenia č. 1/2003 a zásady osobnosti trestov, keďže Komisia nepreukázala, že celkový konsolidovaný obrat skupiny Saint-Gobain mohol byť základom výpočtu sankcie,
            
         
               —
            
            
               porušení zásady ochrany legitímnej dôvery a zásady zákazu retroaktivity, keďže Komisia retroaktívne uplatnila nové usmernenia k metóde stanovenia pokút z roku 2006 (2) na skutočnosti, ktoré predchádzali ich vstupu do platnosti a boli aj úplne ukončené pred týmto dátumom,
            
         
               —
            
            
               porušení článku 23 ods. 2 nariadenia č. 1/2003 a zásady proporcionality, keďže žiadny prvok recidívy nemožno oprávnene zohľadniť.
            
         
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 2003, s. 1; Mim. vyd. 08/002, s. 205).
   
      (2)  Usmernenia k metóde stanovenia pokút uložených podľa článku 23 ods. 2 písm. a) nariadenia č. 1/2003 (Ú. v. EÚ C 210, 2006, s. 2).